《孙烈妇 其一》
清代·戴亨

人生如秋萚，随风递飘落。年命如朝霜，倏忽晞骄阳。

人鬼互为邻，今古缩朝昏。朝昏日哀哭，天地何不仁。

大义联夫妇，和鸣若琴瑟。男儿重功名，安能免离别。

忍泪强相勖，柔肠暗摧折。疑惧正徘徊，遽尔成永诀。

岂复贪馀生，展转空泣血。何如觅泉台，犹得死同穴。

作者简介：戴亨，字通乾，号遂堂，汉军旗人。康熙辛丑进士，官齐河知县。有《庆芝堂诗集》。